**Termeni de referință pentru solicitanții de grant (OSC-uri și grupuri de inițiativă)**

**„Abilitarea femeilor, fetelor și a societății civile pentru o guvernare sensibilă la dimensiunea de gen”**

**Terre des hommes** este cea mai importantă organizație elvețiană de ajutorare a copiilor. Fondată în 1960, organizația participă anual la eforturile internaționale de a îmbunătăți calitatea vieții a milioane de copii din întreaga lume. Prin intermediul proiectelor sale, Terre des hommes ajută în fiecare an milioane de copii și membri ai familiilor lor din aproape 30 de țări.

În Republica Moldova, Terre des hommes activează începând cu anul 2004, programele organizației fiind orientate spre asigurarea ca toți copiii din țară să beneficieze de un sistem care le poate garanta protecția, dezvoltarea și implicarea în procesele sociale, educaționale, culturale și de sănătate care îi privesc.

În ultimii ani, Terre des hommes Moldova, împreună cu partenerii săi, este activ implicată în acțiuni de împuternicire a adolescenților și tinerilor; capacitarea Centrelor de Tineret și a lucrătorilor de tineret; capacitarea școlilor (generale și profesionale) pentru a proteja copiii și tinerii de orice formă de violență și a le dezvolta abilități de participare civică; împuternicirea comunităților pentru a răspunde mai bine nevoilor lor, astfel ca să-și facă vocea auzită și să-și dezvolte reziliența.

Despre proiectul „Abilitarea femeilor, fetelor și a societății civile pentru o guvernare sensibilă la dimensiunea de gen”

Acest proiect este implementat de Fundația Terre des hommes Moldova, în parteneriat cu UN Women Moldova și sprijinul financiar al Elveției.

Proiectul are ca **scop** să consolideze guvernarea locală incluzivă prin capacitarea femeilor și fetelor, în special a celor din grupuri marginalizate, cum ar fi femeile rome, femeile cu dizabilități, mamele singure și femeile refugiate, pentru a participa activ la procesul decizional comunitar. Printr-o combinație de granturi inițiale pentru dezvoltare organizațională, mentorat personalizat, învățare reciprocă și dialog civic, organizațiile societății civile locale, grupurile de femei și inițiativele cetățenești vor fi sprijinite să colaboreze cu autoritățile locale și să conducă inițiative la scară mică, sensibile la dimensiunea de gen. Granturile inițiale vor permite organizațiilor societății civile să își abordeze nevoile specifice de capacitate, cum ar fi formarea, instrumentele participative sau guvernanța internă, în timp ce Tdh va facilita procesul prin îndrumare tehnică, mentorat și organizarea de platforme de schimb intercomunitar și evenimente participative, cum ar fi Laboratorul Civic.

**GRUPURI ȚINTĂ:**

* Organizațiile societății civile (minim 3 ani de înregistrare) / Grupuri de inițiativă din 12 localități: Nisporeni; Soroca; Hârbovăț (Anenii Noi); Mândrești (Telenești); Colibași (Cahul); Gangura (Ialoveni); Puhoi (Ialoveni); Tudora (Ștefan Vodă); Râșcani; Tomai (UTA Găgăuzia); Sireți și Strășeni.
* 100 de femei și tinere din 15 comunități de pe tot teritoriul Republicii Moldova.

Pe termen lung, proiectul urmărește consolidarea capacităților organizațiilor societății civile și împuternicirea femeilor și tinerelor din Republica Moldova în cadrul comunităților în care activează și să încurajeze participarea lor activă la deciziile din comunitate.

În acest context, Terre des hommes Moldova lansează un apel de acordare a granturilor pentru **organizațiile societății civile / grupuri de inițiativă.**

Scopul apelului de grant

Scopul acestui apel este de a sprijini activități participative, campanii de advocacy, instruiri sau alte forme de implicare civică ce promovează echitatea de gen și buna guvernare locală.

Obiective specifice:

* **Încurajarea participării active a femeilor și fetelor în procesele comunitare.**
* **Consolidarea colaborării dintre OSC-uri/grupuri de inițiativă și autoritățile publice locale.**
* **Promovarea unei guvernări locale sensibile la dimensiunea de gen și incluziune.**

În cadrul acestui apel, sunt prevăzute 12 granturi oferite pentru proiecte propuse de organizațiile societății civile / grupuri de inițiativă. Bugetul unei inițiative este de maxim **18.000 MDL.**

Inițiativele vor fi implementate în perioada august – decembrie 2025, iar toate activitățile trebuie finalizate până la 31 decembrie 2025. Durata maximă de implementare este de 5 luni.

**Rezultate așteptate:**

* Creșterea numărului de inițiative comunitare care promovează echitatea de gen
* Îmbunătățirea colaborării dintre cetățeni și autoritățile locale.
* Creșterea gradului de vizibilitate și participare a femeilor în viața comunității.

Eligibilitatea propunerii/ inițiativei

Propunerea pentru inițiativă:

* Inițiativa propusă trebuie să contribuie lacreșterea implicării societății civile, a femeilor și tinerelor în procesul decizional la nivelul comunității.
* Inițiativa propusă trebuie să vină de la o organizație a societății civile / grup de inițiativă care activează în una dintre următoarele localități: or. Nisporeni; mun. Soroca; s. Hârbovăț (r. Anenii Noi); com. Mândrești (r. Telenești); s. Colibași (r. Cahul); com. Gangura (r. Ialoveni); s. Puhoi (r. Ialoveni); s. Tudora (r. Ștefan Vodă); or. Râșcani; s. Tomai (UTA Găgăuzia); s. Sireți (mun. Strășeni); mun. Strășeni.
* **Vor avea prioritate inițiativele care includ componente de echitate de gen, participare civică, colaborare cu autoritățile publice locale și adresarea nevoilor grupurilor subreprezentate.**

**Cheltuieli eligibile:**

* Costuri descrise în propunere și în buget.
* Costurile suportate în perioada oficială de acțiune a proiectului/inițiativei.
* Costuri directe asociate desfășurării proiectului/inițiativei.

Cheltuielile administrative nu pot depăși 10% din bugetul total, iar cele pentru echipamente și accesorii – maxim 15%.

**Cheltuieli neeligibile:**

* Activitățile care depășesc scopul și obiectivele acceptate ale proiectului/inițiativei.
* Costurile suportate înainte sau după perioada oficială de acțiune a proiectului/inițiativei.
* Plățile în avans sau împrumuturi din contul mijloacelor financiare ale proiectului/inițiativei acordate altor entități.
* Activitățile interzise/ce nu corespund scopului proiectului/inițiativei.
* Cadouri, gratuități, amenzi, băuturi alcoolice și produse de tutungerie.
* Datorii prescrise, costuri legate de urmărirea datoriilor și costurile de asistență juridică asociate cu recuperarea datoriilor.
* Amenzi și penalități ce rezultă din încălcarea sau incapacitatea de a respecta prevederile legislației și a regulamentelor naționale și/sau locale.
* Plăți în avans nejustificate.
* Costul estimat al contribuțiilor nemonetare. Toate costurile trebuie să acopere cheltuielile real suportate, înosțite de documente justificative.

Toate cheltuielile trebuie să fie justificate cu documente legale și să fie suportate exclusiv în perioada eligibilă a inițiativei.

**Procesul de evaluare:**

* Aplicațiile vor fi analizate de un comitet mixt format din reprezentanți Tdh și experți independenți.
* Evaluarea se va face pe baza criteriilor de mai jos. În unele cazuri, se pot solicita clarificări sau scurte interviuri.
* Rezultatele finale vor fi comunicate în perioada 6–10 august 2025.

**Criterii de selecție:**

1. Relevanța inițiativei pentru obiectivele apelului.
2. Claritatea și fezabilitatea activităților și bugetului.
3. Impactul estimat asupra femeilor, fetelor și comunității locale.
4. Gradul de implicare a beneficiarilor și a APL.
5. Contribuția la echitate, incluziune și durabilitate.

Notă. Organizațiile societății civile care aplică trebuie să fie înregistrate de cel puțin 3 ani.

**Calendarul apelului:**

|  |  |
| --- | --- |
| **Etapă** | **Dată** |
| Lansare apel | 18 iulie 2025 |
| Termen-limită aplicare | 31 iulie 2025 |
| Evaluarea aplicațiilor | 1–5 august 2025 |
| Anunțarea rezultatelor | 6–10 august 2025 |
| Semnare acorduri de grant | 12–16 august 2025 |
| Implementare | august–decembrie 2025 |

**Modalitatea de aplicare:**

Completați formularul standard de aplicare și transmiteți-l până pe **31 iulie 2025**, ora 23:59 la adresa [mda.office@tdh.org](mailto:mda.office@tdh.org) cu subiectul: *„Aplicație grant comunitar – Nume localitate– Nume organizație/grup”.*

**Dosarul de aplicare trebuie să conțină:**

* Formularul completat, însoțit de anexă.
* CV-ul coordonatorului (pentru grupuri).
* Copia certificatului de înregistrare (pentru ONG-uri).

Procesul de selecție va fi transparent. Rezultatele vor fi comunicate tuturor aplicanților. Contestațiile pot fi transmise în termen de 3 zile lucrătoare de la comunicarea rezultatelor, prin email.

Datele cu caracter personal colectate în cadrul procesului de aplicare vor fi utilizate exclusiv în scopul evaluării aplicațiilor și gestionării granturilor, în conformitate cu legislația privind protecția datelor. Informațiile nu vor fi partajate cu terți fără consimțământul aplicantului. Prin trimiterea aplicației, aplicantul își exprimă acordul pentru prelucrarea acestor date de către Terre des hommes Moldova și partenerii implicați.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Acest apel este lansat în cadrul proiectului **„Empowering women, girls and civil society for gender-responsive governance”,** implementat de Fundația Terre des hommes Moldova, în parteneriat cu UN Women Moldova și sprijinul financiar al Elveției.